Det er ikke alle de fotograferede løbehjul, der nødvendigvis står parkeret uden tilladelse, red.

Lokaludvalgsformændene får opbakning fra Cyklistforbundets direktør, Klaus Bondam.

- Der er en markant mangel på ordentlig cykelparkering. Og hvis man også skal finde plads til udlejede løbehjul, så bliver der endnu mere pres på, siger han.

Både Copenhagen Bicycles, lokaludvalgsformændene og Cyklistforbundet mener, at Københavns Kommune skal på banen.

- Man må give dem nogle bøder. Det får jeg også, når jeg parkerer ulovligt, siger Mogens Petersen, formand for Nørrebro Lokaludvalg.

Hos Københavns Kommune teknik- og miljøforvaltning forklarer vicedirektør, Hans Christian Carsten, at udlejningsvirksomhederne lige nu opererer i en form for juridisk gråzone. Hvis virksomhederne selv lejer løbehjul ud fra et offentligt sted, kræver det en tilladelse. Men hvis en bruger selv finder et løbehjul på offentlig vej og betaler for at bruge det, bliver det mere mudret.

Derfor har forvaltningen taget kontakt til udlejningsfirmaerne og går nu i gang med at undersøge, om man kan ændre reglerne, siger Hans Christian Carsten.

- De skal jo grundlæggende have en tilladelse. Derfor kan det ikke være en del af forretningsmodellen, at man går ned og tager et løbehjul, som er blevet stillet på gadehjørnet, siger han.

Udlejningsfirmaer: Vi overtræder ikke reglerne

Hos Voi i Danmark mener landechef, Eric André, ikke, at Voi overtræder reglerne. Han forklarer dog, at de godt 200 løbehjul, som Voi har i København, hver aften bliver indsamlet og placeret hos en række partnervirksomheders private grunde for igen at blive sat ud om morgenen. Og så bliver kunderne instrueret i, hvor de må parkere.

- Vi arbejder med 'no parkering zones'. Det er steder i byen, hvor man ikke må parkere. Men i det store hele kan vi ikke forhindre brugerne i at parkere forkert eller ulovligt. Hvis det sker, griber vi hurtigst muligt ind, siger han.

Hos konkurrenten Tier, der blandt andet udlejer de to løbehjul foran Yael Bassans forretning, afviser City Manager, Philip Rosendal, at udtale sig om den konkrete sag.

Han mener dog ikke, at Tier bryder reglerne og siger, at der kun bliver opstillet løbehjul på private grunde. Når de alligevel ender på kommunens arealer, sker det, fordi brugerne stiller dem der, siger han.

- Vores teams sørger for at hente løbehjulene og redistribuere dem til vores partnere, hvorfra det er muligt at leje løbehjulene, siger han.

Butiksejer: Vi risikerer at lukke

Tilbage hos Yael Bassan og Copenhagen Bicycles er der ikke den store forståelse at spore.

- Uanset om de starter med at stå på et privat område, så ender de jo med at stå et ulovligt sted. Og det er frusterende. Vi risikerer, at butikkerne må lukke, når de laver ulovlig forretning på offentlig vej, siger hun.

Hun mener, at den eneste vej frem er, at de københavnske politikere laver nye regler på området og får forvaltningen til at håndhæve dem. Gerne inden turistsæsonen går igang.